୨୦୧୨ ମସିହାରେ ଘଟିତ ଏହି ଗଣ ବଳାତ୍କାର ମାମଲାରେ ଦିଲ୍ଲୀରେ ଜଣେ ୨୩ ବର୍ଷୀୟା ମହିଳାଙ୍କୁ ଅପରାଧିମାନେ ଗଣ ବଳାତ୍କାର ପରେ ମରଣାନ୍ତକ ଆକ୍ରମଣ କରି ମୁମୁର୍ଷୁ ଅବସ୍ଥାରେ ଛାଡିଦେଇଥିଲେ ଏବଂ ପରବର୍ତ୍ତୀ ଅବସ୍ଥାରେ ପୀଡ଼ିତାଙ୍କର ଚିକିତ୍ସାଧୀନ ଅବସ୍ଥାରେ ମୃତ୍ୟୁ ଘଟିଥିଲା । ୧୬ ଡିସେମ୍ବର ୨୦୧୨ରେ ଘଟିଥିବା ଏହି ଦୁଃଖଦ ଘଟଣାଟି ମିଡିଆର ହସ୍ତକ୍ଷେପ ଫଳରେ ତ୍ୱରିତ ଲୋକ ଲୋଚନକୁ ଆସିଥିଲା । ସାରା ଦେଶ ଏହି ଘଟଣାର ଦୃଢ଼ ବିରୋଧ କରିବା ସହ ଅପରାଧୀମାନଙ୍କର ତୁରନ୍ତ ଗିରଫ ଦାବୀ କରିଥିଲେ । ଘଟଣାଟି ସେତେବେଳେ ସାରା ଦେଶରେ ହଇଚଇ ସୃଷ୍ଟି କରିବା ସହ ଭାରତର ରାଜଧାନୀରେ ମହିଳାମାନଙ୍କ ସୂରକ୍ଷା ଉପରେ ପ୍ରଶ୍ନବାଚୀ ସୃଷ୍ଟି କରିଥିଲା । ପୃଷ୍ଠଭୂମି ୧୬ ଡିସେମ୍ବର ୨୦୧୨ର ଏହି ଘଟଣା । ଘଟଣା ଦିନ ପୀଡ଼ିତା ଏକ ଚଳଚ୍ଚିତ୍ର ଦେଖି ତାଙ୍କ ପୁରୁଷ ବନ୍ଧୁ ସହ ଏକ ବସରେ ଦକ୍ଷିଣ ଦିଲ୍ଲୀର ମୁନିରକାଠାରୁ ଦ୍ୱାରକାସ୍ଥ  (ଦିଲ୍ଲୀର ଏକ ଅଞ୍ଚଳ) ଘରକୁ ଫେରୁଥିଲେ  । ସେହି ସମୟରେ ବସଟିରେ ସେହି ବସର କର୍ମଚାରୀଙ୍କ ବ୍ୟତୀତ ପ୍ରାୟ ଅନ୍ୟ କେହି ନ ଥିଲେ । ଏହାର ସୂଯୋଗ ନେଇ ଛଅଜଣ ଅପରାଧୀ ପୀଡ଼ିତା ସହ ଦୁର୍ବ୍ୟବହାର କରିବାକୁ ଲାଗିଲେ । ଏଥିରେ ପୀଡ଼ିତାଙ୍କ ପୁରୁଷ ବନ୍ଧୁ ବିରୋଧ କରିବାରୁ ସେମାନେ ତାଙ୍କୁ ମାଡ ମଧ୍ୟ ମାରିଥିଲେ । ଏପରିକି ଚଳନ୍ତା ବସରେ ସେମାନେ ପୀଡ଼ିତାଙ୍କୁ ସାମୁହିକ ଦୁଷ୍କର୍ମ କରିବା ସହ ଶାରୀରିକ ନିର୍ଯ୍ୟାତନା ମଧ୍ୟ ଦେଇଥିଲେ । ନିର୍ଯ୍ୟାତନା ସହି ନ ପାରି ପୀଡ଼ିତା ଅଚେତ ହୋଇପଡିଲେ । ପରିଶେଷରେ ସେମାନେ ପୀଡ଼ିତା ଏବଂ ତାଙ୍କ ବନ୍ଧୁଙ୍କୁ ଦକ୍ଷିଣ ଦିଲ୍ଲୀସ୍ଥ ମହିପାଳପୁର ନିକଟସ୍ଥ ବସନ୍ତ ବିହାର ଅଞ୍ଚଳରେ ବସରୁ ତଳକୁ ଫୋପାଡିଦେଇ ଚାଲିଗଲେ । ପୀଡ଼ିତାଙ୍କୁ ଗମ୍ଭୀର ଅବସ୍ଥାରେ ଦିଲ୍ଲୀର ସଫଦରଜଙ୍ଗ ହାସପାତାଳରେ ଭର୍ତ୍ତି କରାଗଲା । ଘଟଣା ପ୍ରଘଟିତ ହେବା ମାତ୍ରେ ହିଁ ସାରା ଦେଶରେ ପ୍ରବଳ ବିରୋଧର ସ୍ୱର ପ୍ରକାଶ ପାଇଲା । ଅପରାଧୀଙ୍କୁ ଧରିବା ପାଇଁ ପୋଲିସ ଉପରେ ପ୍ରବଳ ଚାପ ସୃଷ୍ଟି ହେଲା । ତେବେ ପ୍ରଥମେ, ଅର୍ଥାତ ସୋମବାର ରାତି, ପୋଲିସ ସେହି ବସର ଡ୍ରାଇଭର  (ରାମ ସିଂ ନାମକ ବ୍ୟକ୍ତି)କୁ ଧରିବାରେ ସକ୍ଷମ ହେଲା  । ଏହି ଘଟଣାର ପ୍ରାୟ ଦୁଇ ଦିନ ପରେ ଦିଲ୍ଲୀ ପୋଲିସ କମିଶନର ଦେଇଥିବା ତଥ୍ୟ ଅନୁସାରେ ଘଟଣାର ଚାରିଜଣ ଅଭିଯୁକ୍ତ ଧରାପଡିଥିଲେ । ପୀଡ଼ିତାଙ୍କ ପୁରୁଷ ବନ୍ଧୁଙ୍କ ବୟାନ ଆଧାରରେ  "ଯାଦବ"  ନାମକ ଏହି ବସକୁ ପୋଲିସ ଠାବ କରି ଉକ୍ତ ବସକୁ ଜବତ କରିବାରେ ସକ୍ଷମ ହୋଇଥିଲା । ପୋଲିସ ହେଇଥିବା ତଥ୍ୟ ଅନୁଯାୟୀ ପ୍ରମାଣ ନଷ୍ଟ କରିବା ଉଦ୍ଦେଶ୍ୟରେ ଅଭିଯୁକ୍ତମାନେ ଘଟଣା ପରେ ଉକ୍ତ ବସକୁ ଧୋଇଦେଇଥିଲେ । ଡ୍ରାଇଭର ପୋଲିସ ଆଗରେ ଦୋଷ ସ୍ୱୀକାର କରିଗଲା ଏବଂ ତାହାର ବୟାନ ଆଧାରରେ ତାର ଭାଇ ମୁକେଶ, ବିନୟ ଗୁପ୍ତା, ପବନ ଗୁପ୍ତା ନାମକ ଅନ୍ୟ ଅଭିଯୁକ୍ତମାନଙ୍କୁ ଗିରଫ କରାଗଲା । ୧୮ ଡିସେମ୍ବର, ମଙ୍ଗଳବାର ଦିନ ଭାରତର ସଂସଦରେ ଏହି ଘଟଣାର ତୀବ୍ର ନିନ୍ଦା ସହ ଅପରାଧୀମାନଙ୍କୁ ମୃତ୍ୟୁଦଣ୍ଡ ଦେବାପାଇଁ ଦାବୀ କରାଗଲା । ଇତି ମଧ୍ୟରେ ପୀଡ଼ିତାଙ୍କ ଅବସ୍ଥା ଆହୁରି ସଂକଟାପନ୍ନ ହେଲା । ଘଟଣାର ବିରୋଧରେ ଦେଶସାରା ବିଶେଷ କରି ଦିଲ୍ଲୀରେ ପ୍ରବଳ ବିରୋଧ ପ୍ରଦର୍ଶନ ହେବାକୁ ଲାଗିଲା । ତେବେ ୧୧ ମାର୍ଚ୍ଚ ୨୦୧୩ ତାରିଖ ଦିନ ଘଟଣାର ମୁଖ୍ୟ ଆରୋପୀ ରାମ ସିଂ ତିହାର ଜେଲରେ ଆତ୍ମହତ୍ୟା କଲା । ଅନ୍ୟ ଆରୋପୀଙ୍କ ମଧ୍ୟରେ ଜଣେ ବାଳ ଅପରାଧୀ ମଧ୍ୟ ବିଚାରର ସମ୍ମୁଖୀନ ହେଲା । ଘଟଣାକ୍ରମ ଡିସେମ୍ବର ୧୬, ୨୦୧୨: ପାରାମେଡିକାଲ୍ ଛାତ୍ରୀଙ୍କୁ ବଳାତ୍କାର ଓ ଯୌନ ନିର୍ଯ୍ୟାତନା -ଏକ ଘରୋଇ ବସ୍‌ରେ ଛଅଜଣ ପୁରୁଷଙ୍କଦ୍ୱାରା ଜଣେ ପାରାମେଡିକାଲ୍ ଛାତ୍ରୀଙ୍କୁ ବଳାତ୍କାର ଓ ନିର୍ଯାତନା ଦେଇ ତାଙ୍କ ପୁରୁଷ ବନ୍ଧୁଙ୍କ ସହ ଚଳନ୍ତା ଗାଡିରୁ ଫିଙ୍ଗି ଦିଆଯାଇଥିଲା । ଆହତମାନେ ଦିଲ୍ଲୀର ସଫଦରଜଙ୍ଗ ଡାକ୍ତରଖାନାରେ ଭର୍ତ୍ତି ହୋଇଥିଲେ । ଡିସେମ୍ବର ୧୭: ଅଭିଯୁକ୍ତଙ୍କ ବିରୋଧରେ କଠୋର କାର୍ଯ୍ୟାନୁଷ୍ଠାନ ଦାବିରେ ବ୍ୟାପକ ବିରୋଧ ପ୍ରଦର୍ଶନ ହୋଇଥିଲା । ପୋଲିସଦ୍ୱାରା ଅଭିଯୁକ୍ତକୁ ଚିହ୍ନଟ କରାଯାଇପାରିଲା-ସେମାନେ ହେଲେ ବସ୍ ଡ୍ରାଇଭର ରାମ ସିଂ, ତାଙ୍କ ଭାଇ ମୁକେଶ, ବିନୟ ଶର୍ମା ଏବଂ ପୱନ ଗୁପ୍ତା। ଡିସେମ୍ବର ୧୮: ରାମ ସିଂ ଏବଂ ଅନ୍ୟ ତିନିଜଣଙ୍କୁ ଗିରଫ କରାଯାଇଥିଲା । ଡିସେମ୍ବର ୨୦: ପୀଡ଼ିତାଙ୍କ ବନ୍ଧୁ ସାକ୍ଷ୍ୟ ଦିଅନ୍ତି । ଡିସେମ୍ବର ୨୧: ଦିଲ୍ଲୀର ଆନନ୍ଦ ବିହାର ବସ୍ ଟର୍ମିନାଲରୁ ଦୁଷ୍କର୍ମକାରୀ ନାବାଳକ ଧରାପଡିଲା । ପୀଡ଼ିତାଙ୍କ ବନ୍ଧୁ ମୁକେଶଙ୍କୁ ଅନ୍ୟତମ ଅପରାଧୀ ବୋଲି ଚିହ୍ନଟ କରନ୍ତି । ଷଷ୍ଠ ଅଭିଯୁକ୍ତ ଅକ୍ଷୟ ଠାକୁରଙ୍କୁ ଧରିବା ପାଇଁ ପୋଲିସ ହରିୟାଣା ଏବଂ ବିହାରରେ ବିଭିନ୍ନ ସ୍ଥାନରେ ଚଢାଉ କଲେ । ଡିସେମ୍ବର ୨୧-୨୨: ଅନ୍ୟତମ ଅଭିଯୁକ୍ତ ଠାକୁରକୁ ବିହାରର ଅଉରଙ୍ଗାବାଦ ଜିଲ୍ଲାକୁ ଗିରଫ କରି ଦିଲ୍ଲୀ ଅଣାଗଲା । ପୀଡ଼ିତାଙ୍କ ଡାକ୍ତରଖାନାରେ ଉପଖଣ୍ଡ ଅଧିକାରୀଙ୍କ ସମ୍ମୁଖରେ ବିବୃତ୍ତି ରେକର୍ଡ କରାଗଲା । ଡିସେମ୍ବର ୨୩: ବିକ୍ଷୋଭକାରୀମାନେ ନିଷେଧାଦେଶ ଆଦେଶକୁ ଅବମାନନା କରନ୍ତି, ବିରୋଧ ସହ ରାସ୍ତା ଅବରୋଧ କରନ୍ତି । ବିରୋଧକୁ ନିୟନ୍ତ୍ରଣ କରିବା ପାଇଁ ଦିଲ୍ଲୀ ପୋଲିସ କନଷ୍ଟେବଳ ସୁଭାଷ ତୋମାର ଗୁରୁତର ଆହତ ହୋଇ ଡାକ୍ତରଖାନାରେ ଭର୍ତ୍ତି ହୋଇଥିଲେ। ଡିସେମ୍ବର ୨୫: ପୀଡ଼ିତାଙ୍କ ସ୍ୱାସ୍ଥ୍ୟ ଅବସ୍ଥା ସଂକଟାପର୍ଣ୍ନ ହେଲା । ଡିସେମ୍ବର ୨୬: ହୃଦ୍‌ଘାତ ପରେ ପୀଡ଼ିତାଙ୍କୁ ଭାରତ ସରକାରଙ୍କଦ୍ୱାରା ସିଙ୍ଗାପୁରର ମାଉଣ୍ଟ ଏଲିଜାବେଥ ହସ୍ପିଟାଲକୁ ପଠାଇ ଦିଆଯାଏ । ଡିସେମ୍ବର ୨୯: ପୀଡ଼ିତା ଚିକିତ୍ସିତ ଅବସ୍ଥାରେ ମୃତ ଘୋଷିତ । ପୋଲିସ ଏଫଆଇଆରରେ ବଳାତ୍କାର ସହ ହତ୍ୟା ଅଭିଯୋଗ ଯୋଡନ୍ତି । ଜାନୁୟାରୀ ୨, ୨୦୧୩: ଉକ୍ତ ଘଟଣାର ଗମ୍ଭୀରତାକୁ ଅନୁଭବ କରି ଭାରତର ତତ୍‌କାଳୀନ ପ୍ରଧାନ ବିଚାରପତି ଅଲତମାସ କବୀର ଯୌନ ଅପରାଧ ମାମଲାରେ ଶୀଘ୍ର ବିଚାର ପାଇଁ ଫାଷ୍ଟ ଟ୍ରାକ୍ କୋର୍ଟ  ର ଉଦଘାଟନ କରନ୍ତି । ଜାନୁଆରୀ ୩: ହତ୍ୟା,ଗଣ ବଳାତ୍କାର, ହତ୍ୟା ଉଦ୍ୟମ, ଅପହରଣ, ଅପ୍ରାକୃତିକ ଅପରାଧ ଏବଂ ଦକାୟତି ଅଭିଯୋଗରେ ଅଭିଯୁକ୍ତ ପାଞ୍ଚଜଣ ବୟସ୍କଙ୍କ ବିରୋଧରେ ପୋଲିସ ଚାର୍ଜସିଟ୍ ଦାଖଲ କରନ୍ତି । ଜାନୁଆରୀ ୫: ଅଦାଲତ ଚାର୍ଜସିଟ୍ ବିଷୟରେ ଅପରାଧ ସଜ୍ଞାନ ଗ୍ରହଣ କରନ୍ତି । ଜାନୁଆରୀ ୧୭: ପାଞ୍ଚଜଣ ବୟସ୍କ ଅଭିଯୁକ୍ତଙ୍କ ବିରୋଧରେ ଫାଷ୍ଟ ଟ୍ରାକ୍ କୋର୍ଟରେ ନ୍ୟାୟୀକ ପ୍ରକ୍ରିୟା ଆରମ୍ଭ ହୁଏ । ଜାନୁଆରୀ ୨୮: ଜୁଭେନାଇଲ ଜଷ୍ଟିସ୍ ବୋର୍ଡ  (ଜେଜେବି) କହନ୍ତି ଯେ ଅନ୍ୟ ଅଭିଯୁକ୍ତର ନାବାଳକତ୍ୱ ପ୍ରମାଣିତ ହୋଇଛି  । ଫେବୃଆରୀ ୨: ପାଞ୍ଚଜଣ ବୟସ୍କ ଅଭିଯୁକ୍ତଙ୍କ ବିରୋଧରେ ଫାଷ୍ଟ ଟ୍ରାକ କୋର୍ଟ  ଚାର୍ଜ ଫ୍ରେମ୍ କରନ୍ତି । ଫେବୃଆରୀ ୨୮ : ନାବାଳକ ବିରୋଧରେ ଜେଜେବି ଚାର୍ଜ ଫ୍ରେମ କରେ । ମାର୍ଚ୍ଚ ୧୧: ତିହାର ଜେଲରେ ରାମ ସିଂ ଆତ୍ମହତ୍ୟା କରନ୍ତି । ମାର୍ଚ୍ଚ ୨୨: ଦିଲ୍ଲୀ ଉଚ୍ଚ ନ୍ୟାୟାଲୟ ଜାତୀୟ ଗଣମାଧ୍ୟମକୁ ତଳ କୋର୍ଟର ପ୍ରକ୍ରିୟା ରିପୋର୍ଟ କରିବାକୁ ଅନୁମତି ଦିଏ । ଜୁଲାଇ ୫: ନାବାଲକଙ୍କ ବିରୋଧରେ ଜେଜେବିରେ ଅନୁସନ୍ଧାନ  (ବିଚାର) ଶେଷ ହୁଏ  । ଜୁଲାଇ ୧୧ ପାଇଁ ଜୁଭେନାଇଲ ଜଷ୍ଟିସ ବୋର୍ଡ   ରାୟ ସଂରକ୍ଷଣ କରନ୍ତି । ଜୁଲାଇ ୮: ଫାଷ୍ଟ ଟ୍ରାକ କୋର୍ଟ ସମସ୍ତ ସାକ୍ଷୀଙ୍କ ବୟାନ ରେକର୍ଡିଂ ସମାପ୍ତ କରେ । ଜୁଲାଇ ୧୧: ଗଣବଳାତ୍କାରରେ ଭାଗନେବା ପୂର୍ବରୁ ଡିସେମ୍ବର ୧୬ ରାତିରେ ଜଣେ ତନ୍ତୀକୁ ବେଆଇନ ଭାବେ ବନ୍ଦ କରି ଲୁଟିବାରେ ଜେଜେବି ନାବାଳକଙ୍କୁ ଦୋଷୀ ସାବ୍ୟସ୍ତ କରନ୍ତି । - ଦିଲ୍ଲୀ ଉଚ୍ଚ ନ୍ୟାୟାଳୟ ତିନିଟି ଅନ୍ତର୍ଜାତୀୟ ସମ୍ବାଦ ଏଜେନ୍ସିକୁ ଏହି ମାମଲାର ଶୁଣାଣି କରିବାକୁ ଅନୁମତି ଦିଅନ୍ତି । ଅଗଷ୍ଟ ୨୨: ଚାରିଜଣ ବୟସ୍କ ଅଭିଯୁକ୍ତଙ୍କ ବିରୋଧରେ ଶୁଣାଣିରେ ଫାଷ୍ଟଟ୍ରାକ ଅଦାଲତ  ଅନ୍ତିମ ଯୁକ୍ତି ଶୁଣିବା ଆରମ୍ଭ କଲା । ଅଗଷ୍ଟ ୩୧: ଜେଜେବି ନାବାଳକକୁ ଗଣ ବଳାତ୍କାର ଏବଂ ହତ୍ୟା ମାମଲାରେ ଦୋଷୀ ସାବ୍ୟସ୍ତ କଲା ଏବଂ ଏକ ସୁଧାର ଗୃହରେ ତିନି ବର୍ଷ ରହିବା ପାଇଁ ଦଣ୍ଡ ପ୍ରଦାନ କଲା । ସେପ୍ଟେମ୍ବର ୩: ଫାଷ୍ଟଟ୍ରାକ ଅଦାଲତ  ଶୂଣାଣି ଶେଷ କଲା । ସଂରକ୍ଷଣ ରାୟ - ସେପ୍ଟେମ୍ବର ୧୦: ମୁକେଶ, ବିନୟ, ଅକ୍ଷୟ, ପୱନଙ୍କୁ ଅନ୍ୟାନ୍ୟ ଦଫା ସହ ୧୩ଟି ଅପରାଧରେ ଗଣ ବଳାତ୍କାର, ଅପ୍ରାକୃତିକ ଅପରାଧ ଏବଂ ପୀଡ଼ିତାର ହତ୍ୟା ଏବଂ ପୀଡ଼ିତାର ପୁରୁଷ ବନ୍ଧୁଙ୍କୁ ହତ୍ୟା ଉଦ୍ୟମ ମାମଲାରେ ଦୋଷୀ ସାବ୍ୟସ୍ତ କଲେ । ସେପ୍ଟେମ୍ବର ୧୩: ସମସ୍ତ ୪ ଦୋଷୀଙ୍କୁ ଅଦାଲତ ମୃତ୍ୟୁଦଣ୍ଡ ପ୍ରଦାନ କରନ୍ତି । ସେପ୍ଟେମ୍ବର ୨୩: ଟ୍ରାଏଲ କୋର୍ଟଦ୍ୱାରା ପଠାଯାଇଥିବା ଦୋଷୀମାନଙ୍କ ମୃତ୍ୟୁ ଦଣ୍ଡ ସନ୍ଦର୍ଭ  ଶୁଣାଣି ଆରମ୍ଭ କରନ୍ତି । ମାର୍ଚ୍ଚ ୧୯: ନିର୍ଭୟା ଗଣବଳାତ୍କାର ଓ ହତ୍ୟା ସମୟରେ ସେ ଦିଲ୍ଲୀରେ ନାହାଁନ୍ତି ବୋଲି ଦାବି କରି କରାଯାଇଥିବା ସମୀକ୍ଷା ଆବେଦନକୁ ସୁପ୍ରିମକୋର୍ଟ ପ୍ରତ୍ୟାଖ୍ୟାନ କରନ୍ତି । ଏକ ନିମ୍ନ ଅଦାଲତ ଏହା ପୂର୍ବରୁ ତାଙ୍କ ଆବେଦନକୁ ପ୍ରତ୍ୟାଖ୍ୟାନ କରିଛନ୍ତି । ମାର୍ଚ୍ଚ ୨୦: ୨୦୧୨ ନିର୍ଭୟା ଗଣବଳାତ୍କାର ଓ ହତ୍ୟା ମାମଲାରେ ଚାରିଜଣ ମୃତ୍ୟୁଦଣ୍ଡର ଦୋଷୀଙ୍କୁ ତିହାର ଜେଲରେ ସକାଳ ୫.୩୦ ମିନିଟରେରେ ମୃତ୍ୟୁଦଣ୍ଡ ଦିଆଯାଇଥିଲା । ମାମଲାର ବିଚାର ମାମଲାର ଗମ୍ଭୀରତା ଦୃଷ୍ଟିରୁ ଉକ୍ତ ମାମଲାର ବିଚାର ସକାଶେ ଗଠିତ ସ୍ୱତନ୍ତ୍ର ଅଦାଲତ ୧୪ ସେପ୍ଟେମ୍ବର ୨୦୧୩ ଦିନ ଚାରିଜଣ ବୟସ୍କ ଅଭିଯୁକ୍ତଙ୍କୁ ଦୋଷୀ ସାବ୍ୟସ୍ତ କରି ସମସ୍ତଙ୍କୁ ଫାଶୀ ଦଣ୍ଡରେ ଦଣ୍ଡିତ କଲେ । ବୟସ୍କ ଅପରାଧୀମାନେ କରିଥିବା ଅପିଲ ତଥା ସଂପୃକ୍ତ ମୃତ୍ୟୁଦଣ୍ଡ ସଂଦର୍ଭ ମାମଲା  ର ଶୂଣାଣି କରି ଦିଲ୍ଲୀ ଉଚ୍ଚ ନ୍ୟାୟାଳୟ ମୃତ୍ୟୁଦଣ୍ଡକୁ କାଏମ ରଖିଥିଲେ ।ପରେ ଉଚ୍ଚତମ ନ୍ୟାୟାଳୟରେ ମଧ୍ୟ ସମସ୍ତ ଚାରି ଅଭିଯୁକ୍ତଙ୍କ ମୃତ୍ୟୁଦଣ୍ଡ ଆଦେଶ କାଏମ ରହିଲା । ତେବେ ଅନ୍ୟ ବାଳ ଅପରାଧୀ ବାଳ ଅପରାଧୀ ଆଇନ ପ୍ରକାରେ ତାର ସଜା ଭୋଗି ଜେଲରୁ ଖଲାସ ହୋଇଯାଇଛି । ଉକ୍ତ ବାଳ ଅପରାଧୀର ଖଲାସକୁ ବିରୋଧ କରି ଉଚ୍ଚତମ ନ୍ୟାୟାଳୟରେ କରାଯାଇଥିବା ଅପିଲ ମଧ୍ୟ ଖାରଜ ହୋଇଯାଇଛି । ଫାଶୀ ଦଣ୍ଡରୁ ବଞ୍ଚିବା ପାଇଁ ୪ଜଣ ଦୋଷୀଙ୍କ ସମସ୍ତ ଆଇନଗତ ପ୍ରାର୍ଥନା ନାକଚ ହୋଇଯିବା ପରେ, ୨୦ ମାର୍ଚ ୨୦୨୦ ଭୋର୍ ୫ଟା ୩୦ ମିନିଟରେ ଚାରିଜଣକୁ ତିହାର ଜେଲରେ ଫାଶୀ ଦିଆଯାଇଛି । ମରଣୋତ୍ତର ସମ୍ମାନ ମାମଲାର ସଂବେଦନଶୀଳତା ଦୃଷ୍ଟିରୁ ପୀଡ଼ିତାକୁ ନିର୍ଭୟା ନାମରେ ନାମିତ କରି ସେହି ନାମରେ ତାଙ୍କୁ ମରଣୋତ୍ତର ସମ୍ମାନିତ ମଧ୍ୟ କରାଯାଇଛି । ରାଣୀ ଲକ୍ଷ୍ମୀବାଇ ସମ୍ମାନ  (୨୦୧୨)- ଭାରତର ରାଷ୍ଟ୍ରପତିଙ୍କ ଦ୍ୱାରା ନିର୍ଭୟାଙ୍କ ସମ୍ମାନାର୍ଥେ ରାଷ୍ଟ୍ରୀୟ ମହିଳା ଆୟୋଗଙ୍କ ପାଇଁ ନିର୍ମିତ ଭବନକୁ  "ନିର୍ଭୟା ଭବନ"  ନାମରେ ନାମିତ କରାଯାଇଛି ଆନ୍ତର୍ଜାତୀୟ ସାହସୀ ମହିଳା ପୁରସ୍କାର   2013 ମସିହାରେ ଆମେରିକା ସରକାରଦ୍ୱାରା ପ୍ରଦତ୍ତ ।